เร่งตรวจสอบทุจริต สอบตำรวจสายอำนวยการ  ยังไม่ฟันธงทุจริตหรือไม่ ยืนยันการสอบรัดกุมทุกขั้นตอน
พล.ต.ท.นิรันดร  เหลื่อมศรี  ผู้ช่วยผู้บัญชาการตำรวจแห่งชาติ เปิดเผยถึงกรณีที่มีกระแสข่าวในโซเชียลมีเดียว่า มีการทุจริตการสอบตำรวจสายอำนวยการ ภาค 5 เมื่อวันที่  27 พฤศจิกายน 2565 ที่ผ่านมาเนื่องจากมีผู้โพสต์คำถามและคำตอบที่คล้ายกับข้อสอบจริงในโซเชียลมีเดียนั้น  พล.ต.อ. ดำรงศักดิ์ กิตติประภัสร์ ผู้บัญชาการตำรวจแห่งชาติ ได้มอบหมายให้ตั้งคณะกรรมการสอบสวนข้อเท็จจริงแล้ว โดยเบื้องต้น ต้องเร่งตรวจสอบข้อเท็จจริงว่าเป็นการทุจริตจริงหรือไม่  ข้อสอบที่ปรากฏในโซเชียลมีเดียถูกทำขึ้นหลังสอบหรือไม่ หากพบว่าเป็นการทุจริตจริงจะรวบรวมพยานหลักฐานเพื่อขยายผลผู้ที่เกี่ยวข้องต่อไป ซึ่งขณะนี้ได้รวบรวมข้อมูลของผู้ที่โพสต์ไว้ทั้งหมดเรียบร้อยแล้ว อย่างไรก็ตาม หากต้องยกเลิกการสอบทั้งหมดที่มีผู้เข้าสอบกว่า 200,000 คนนั้นก็จะไม่เป็นธรรมกับผู้ที่ไม่ได้ทุจริตเช่นกันส่วนกรณีที่พบว่ามีชื่อนามสกุลผู้เข้าสอบเหมือนกันในสนามสอบสองแห่งนั้นตรวจสอบแล้วพบว่าเลขบัตรประชาชน 13 หลักเป็นคนละคนกัน ทั้งนี้ ยืนยันว่ากระบวนการออกข้อสอบและการเข้าสอบมีความรัดกุมและเข้มงวด แต่ด้วยจำนวนผู้เข้าสอบที่มีจำนวนมากทำให้มีบางส่วนเล็ดลอดไปบ้างแต่จะมีความเกี่ยวข้องกับขบวนการทุจริตการสอบนายสิบของตำรวจภูธรภาค 9  เมื่อเดือนมีนาคม2565 หรือไม่นั้นยังอยู่ระหว่างการตรวจสอบ รวมทั้งกรณีที่มีร้อยตำรวจเอกหญิงเข้าไปเกี่ยวข้องด้วย  เบื้องต้นได้ตัดสิทธิ์ของผู้เข้าสอบที่เกี่ยวข้องกับการทุจริตแล้วทั้งหมด 73 คน